
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 4 iulie 2011

Pl-x 468/2011


AVIZ

asupra

propunerii legislative pentru modificarea şi completarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.263/2010 privind sistemul unitar de pensii publice, trimisă cu adresa nr. Pl-x 468 din 27 iunie 2011, înregistrată cu nr.31/721 din 29 iunie 2011.
Propunerea legislativă a fost respinsă de Senat în şedinţa din 22 iunie 2011, în calitate de primă Cameră sesizată.

Camera Deputaţilor este Cameră decizională, în conformitate cu dispoziţiile art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Propunerea legislativă are ca obiect de reglementare completarea art.113 alin.(1) din Legea nr.263/2010 privind sistemul unitar de pensii publice, cu modificările şi completările ulterioare, în sensul prevederii pierderii dreptului la pensie pentru “angajaţii din instituţiile statului care au rolul de a aplica legea şi care au atribuţii de a asigura ordinea şi siguranţa naţională, condamnaţi pentru fapte de corupţie …  pentru perioada lucrată, până la săvârşirea faptei”.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 4 iulie 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1136 din 13 mai 2011, conform căruia Guvernul nu susţine adoptarea iniţiativei legislative, avizul negativ al Consiliului Economic şi Social, transmis cu adresa nr.852 din 25 martie 2011 şi avizul negativ al Consiliului Legislativ, aviz cu nr.397 din 4 aprilie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât prevederea expresă a dreptului la pensie în art.47 alin.(2) din Constituţie face ca acest drept să constituie un drept fundamental a cărui consacrare, aşa cum a subliniat Curtea Constituţională în Decizia nr.872/2010, impune statului anumite obligaţii constituţionale. Soluţia legislativă propusă instituie o derogare de la obligaţia statului de a plăti cuantumul pensiei rezultat în urma aplicării principiului contributivităţii, dispoziţia propusă pentru art.113 alin.(1) lit.i) fiind neconstituţională.
În raport de obiectul şi conţinutul reglementării, iniţiativa legislativă face parte din categoria legilor organice, conform art.73 lit. p) din Constituţia României, republicată.

                             PREŞEDINTE,                          
            SECRETAR,

                               Daniel Buda                                    Gabriel Andronache
Consilier parlamentar,

